
R A P O R T

asupra propunerii legislative pentru modificarea şi completarea Legii nr.19/2000 privind sistemul public de pensii şi alte drepturi de asigurări sociale
1. În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură obişnuită, în vederea examinării şi întocmirii raportului, cu propunerea legislativă pentru modificarea şi completarea Legii nr.19/2000 privind sistemul public de pensii şi alte drepturi de asigurări sociale, trimisă cu adresa nr.Pl.x 675 din 13 septembrie 2006.

La întocmirea prezentului raport Comisia a avut în vedere avizele:

· Consiliului Legislativ (nr.527/11.04.2006 - favorabil)

· Consiliului Economic şi Social (nr.681/27.03.2006 - negativ)
· Comisiei pentru buget, finanţe şi bănci (nr.582/05.10.2006 - negativ)
· Comisiei juridice, de disciplină şi imunităţi (nr.31/1075/02.10.2006 - negativ)
· Comisiei pentru egalitatea de şanse pentru femei şi bărbaţi (nr.37/317/04.10.2006 - negativ)
precum şi punctul de vedere al Guvernului (nr.1444/05.05.2006 – negativ).
Propunerea legislativă are ca obiect reglementarea corespondenţei între grupele 
a I-a, a II-a şi a III-a de muncă, prevăzute de legislaţia anterioară intrării în vigoare a Legii nr.19/2000 privind sistemul public de pensii şi alte drepturi de asigurări sociale, şi grupele de muncă reglementate de această lege.
Comisia propune Plenului Camerei Deputaţilor respingerea propunerii legislative pentru evitarea paralelismului legislativ întrucât Legea nr.226/2006 reglementează încadrarea unor locuri de muncă în condiţii speciale. Menţionăm că încadrarea unor locuri de muncă în condiţii deosebite se face pe baza îndeplinirii procedurilor prevăzute de Hotărârea Guvernului nr.261/2001, iar locurile în condiţii speciale sunt prevăzute expres şi limitativ de art.20 alin.(1) din Legea nr.19/2000. Alin.(2) al art.20 din aceeaşi lege prevede că alte locuri de muncă în condiţii speciale pot fi stabilite numai prin lege, în baza unor criterii şi metodologii stabilite prin Hotărârea Guvernului nr.1025/2003.

De asemenea, precizăm că prin dispoziţiile din H.G. nr.261/2001 nu se modifică încadrarea în grupe superioare de muncă stabilite conform reglementărilor anterioare intrării în vigoare a acestei hotărâri a Guvernului, ci se asigură o trecere de la conceptul de grupe superioare de muncă potrivit legislaţiei anterioare la acela de condiţii deosebite şi speciale, stabilite prin Legea nr.19/2000. 
2. Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

3. La dezbateri a participat, în conformitate cu prevederile art.55 din Regulamentul Camerei Deputaţilor, republicat, d-na Georgeta Bratu – director în cadrul Ministerului Muncii, Solidarităţii Sociale şi Familiei.

4. La lucrările comisiei au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
5. Propunerea legislativă a fost respinsă de Senat în şedinţa din 07.09.2006.
6. Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat. 


În urma dezbaterii în şedinţa din 10 octombrie 2006, Comisia propune respingerea  propunerii legislative.

